Witold Gombrowicz
Witold Marian Gombrowicz (4. august 1904 Małoszyce – 24. juuli 1969 Vence) oli poola kirjanik. Ta sündis 1904. aastal Małoszyces (praeguse haldusjaotuse järgi Opatówi maakonnas Święty Krzyżi vojevoodkonnas). 1911. aastal kolis pere Varssavisse. 1922. aastal lõpetas ta Varssavis gümnaasiumi, 1927. aastal Varssavi ülikooli õigusteaduse magistrina. Ta on täiendanud end Pariisis filosoofia ja majanduse alal. 1939. aastal (vahetult enne teise maailmasõja algust) emigreerus ta Argentinasse ning töötas Buenos Aireses pangaametnikuna. 1963. aastal naasis ta Euroopasse, aastast 1964 elas Prantsusmaal Vences (asub Alpes-Maritimesi departemangus Provence-Alpes-Côte d'Azuri piirkonnas).